Geen somerkonserte in Kaapstad, Randburg | Netwerk24
Geen somerkonserte in Kaapstad, Randburg
Deur Jackie Kruger 13 Oktober 2020 12:32
Geen konserte sal dié somer en komende winter in die botaniese tuine van die Suid-Afrikaanse Nasionale Biodiversiteitsinstituut (Sanbi) aangebied word nie.
Dit sluit Kirstenbosch in Kaapstad en die Walter Sisulu- botaniese tuin in Roodepoort, Gauteng, in.
Volgens Craig Allenby, Sanbi se direkteur van bemarking en kommersialisering, is dit onmoontlik om 'n konsertreeks te beplan weens die koronavirusregulasies en onsekerheid daaroor in die komende maande.
Hy sê in 'n verklaring besoekers se veiligheid is hul topprioriteit en onder die omstandighede is konserte en groot besoekergetalle onmoontlik.
'n Vorige konsert in die Kirstenbosch Botaniese Tuin.
Die somersonsondergang-konserte word reeds die afgelope 28 jaar in Kirstenbosch gehou.
Sarah Struys, die botaniese tuin se geleenthede- en toerismebestuurder, sê hulle hoop besoekers sal steeds die tuin besoek en kleiner byeenkomste wat hulle aanbied, geniet.
Mense sal op die hoogte gehou word van enige verwikkelings rondom die koronavirus-regulasies.
Kaartjiehouers van die Kirstenbosch-somerkonserte (van die laaste seisoen wat vir die somer herskeduleer was) se geld sal deur Webtickets terugbetaal word. Mense kan 'n e-pos na refunds@webtickets.co.za stuur.
Besoek www.sanbi.org vir inligting oor toekomstige byeenkomste en aktiwiteite in nasionale botaniese tuine.